
	Nr.p.k.
	Projekta redakcija
	Iebildums / Priekšlikums
	Autors

	1.
	Noteikumu projekts
1. Noteikumi nosaka kārtību, kādā sniedz atbalstu ārējo tirgu apguves aktivitātēm (turpmāk – atbalsta programma), t.sk.;
	Iebildums
Vēršam uzmanību, ka atbilstoši Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" (turpmāk - noteikumi Nr. 108) 100.2. apakšpunktam Ministru kabineta noteikumu 1. punktā raksta (pārraksta) likumā noteikto pilnvarojumu Ministru kabinetam, tādēļ lūdzam attiecīgi precizēt noteikumu projekta 1. punktu, tostarp svītrojot norādi "kārtību kādā sniedz atbalstu ārējo tirgu apguves aktivitātēm (turpmāk – atbalsta programma), t.sk.".
Piedāvātā redakcija
-
	Viesturs Blūmentāls (TM)

	2.
	Noteikumu projekts
3. Noteikumu mērķis ir nodrošināt finansējuma pieejamību ārējo tirgu apguves aktivitātēm, kas veicina investīciju piesaisti un eksporta pieaugumu. Plānotā atbalsta saņemšana saistīta ar nepieciešamību nodrošināt investīciju projektu attīstību un eksportspējas palielināšanu.
	Iebildums
Lūdzam svītrot noteikumu projekta 3. punkta pirmo teikumu, jo attiecīgā norma ir lieka, kā arī neatbilst juridiskās tehnikas prasībām, ņemot vērā, ka Ministru kabineta noteikumiem netiek rakstīts mērķis, jo mērķis izriet no to izdošanas tiesiskajā pamatā paredzētā likuma pilnvarojuma, kas noteic arī galvenos tā satura virzienus. Kā arī lūdzam izvērtēt un svītrot vai precizēt (piemēram, nepieciešamības gadījumā pārformulējot un nosakot atbalsta mērķi) kā deklaratīvu minētā punkta otro teikumu.
Piedāvātā redakcija
-
	Viesturs Blūmentāls (TM)

	3.
	Noteikumu projekts
7. Atbalsta programmas īstenošanai ir pieejams finansējums atbilstoši valsts budžetā pieejamajam finansējumam, tajā skaitā šo noteikumu 28. un 29. punktā minētajām attiecināmajām izmaksām un darbībām.
	Iebildums
Lūdzam salāgot noteikumu projekta 7. punktu ar 1.1. apakšpunktu un norādīt uz konkrētu pieejamā finansējuma apmēru.
Piedāvātā redakcija
-
	Viesturs Blūmentāls (TM)

	4.
	Noteikumu projekts
11.3. noteiktā dalības maksa, ja tiek īstenotas darbības, kas minētas šo noteikumu 10.2. , 10.3. . un 10.4. apakšpunktos;
	Iebildums
Lūdzam izvērtēt un svītrot atsauci uz 10.4. apakšpunktu, ņemot vērā, ka attiecīgā atbalstāmā darbība paredz noteiktu ekspertu un aģentu piesaisti, bet neparedz dalību pasākumos.
Piedāvātā redakcija
-
	Viesturs Blūmentāls (TM)

	5.
	Noteikumu projekts
11.4. ārvalstu atbilstošās nozares eksperta pakalpojuma izmaksas eksporta tirgus stratēģijas izstrādei un īstenošanai dalībnieka eksporta tirgos, kā arī tirdzniecības aģentu pakalpojumu piesaistes izmaksas tirgus darbības pārorientācijai, ja tiek īstenotas darbības, kas minētas šo noteikumu 10.1. ., 10.2. , 10.3. apakšpunktos ;
	Iebildums
Lūdzam izvērtēt un nepieciešamības gadījumā salāgot ar noteikumu projekta 10.4. apakšpunktu, kas atsevišķi paredz arī ārvalstu atbilstošās nozares tirdzniecības aģenta vai eksperta piesaisti eksporta veicināšanai, tirgus darbības pārorientācijai.
Piedāvātā redakcija
-
	Viesturs Blūmentāls (TM)

	6.
	Noteikumu projekts
III. Komercdarbības atbalsta piešķiršanas kārtība un kritēriji
	Iebildums
Atbilstoši noteikumu projekta 1.3. apakšpunktam lūdzam izvērtēt un papildināt noteikumu projektu ar lēmuma par piešķirtā finansējuma izlietojumu pieņemšanas nosacījumiem un kārtību.
Piedāvātā redakcija
-
	Viesturs Blūmentāls (TM)

	7.
	Noteikumu projekts
31. Līgumos, kurus aģentūra slēdz ar piegādātājiem un pakalpojuma sniedzējiem, avansa maksājumus var paredzēt līdz 100 procentiem no attiecīgā līguma summas atbilstoši aģentūras izstrādātajiem avansa apjoma noteikšanas kritērijiem.
	Iebildums
Pamatojoties uz noteikumu Nr. 108 131. punktu, lūdzam svītrot atsauci uz aģentūras izstrādātajiem avansa apjoma noteikšanas kritērijiem, nepieciešamības gadījumā paredzot uzdevumu aģentūrai šādus kritērijus izstrādāt vai attiecīgos kritērijus nosakot noteikumu projektā.
Piedāvātā redakcija
-
	Viesturs Blūmentāls (TM)

	8.
	Noteikumu projekts
15. Atbalsta pretendents atbalstam par šo noteikumu 10. punktā minētajām darbībām piesakās atbilstoši saņēmēju atlases noteiktajām prasībām, iesniedzot pieteikumu strukturētā formā valsts platformā biznesa attīstībai www.business.gov.lv.
	Iebildums
Lūdzam precizēt noteikumu projekta 15. punktu, paredzot, ka atbalsta saņemšanai pieteikties atbalsta saņēmēji var dažādās formās, ņemot vērā Administratīvā procesa likuma regulējumu, proti, Administratīvā procesa likuma 56.panta pirmā daļā noteic, ka iesniegumu var iesniegt mutvārdos vai rakstveidā, arī elektroniski bez droša elektroniskā paraksta, ja iestāde nodrošina, ka fiziskās personas identitāte ir pārbaudīta saskaņā ar Fizisko personu elektroniskās identifikācijas likumu.
Piedāvātā redakcija
-
	Ilona Lulberga (TM)

	9.
	Noteikumu projekts
15. Atbalsta pretendents atbalstam par šo noteikumu 10. punktā minētajām darbībām piesakās atbilstoši saņēmēju atlases noteiktajām prasībām, iesniedzot pieteikumu strukturētā formā valsts platformā biznesa attīstībai www.business.gov.lv.
	Iebildums
Ņemot vērā, ka projekta iesniedzēji var būt arī privātpersonas un ievērojot indivīda pamattiesības zināt savas tiesības, lūdzam nodrošināt, ka projekta iesniegumu atlase tiek izsludināta un noteikumu projekta 14. punktā ietvertais dokuments (no apraksta izriet, ka tas varētu būt nolikums) tiek publicēts oficiālajā izdevumā "Latvijas Vēstnesis".
Piedāvātā redakcija
-
	Viesturs Blūmentāls (TM)

	10.
	Noteikumu projekts
33.1. Publisko iepirkumu likumu, regulu Nr. 2024/2509 un likumu "Par interešu konflikta novēršanu valsts amatpersonu darbībā";
	Iebildums
Lūdzam svītrot kā deklaratīvu noteikumu projekta 33.1. apakšpunktu.
Piedāvātā redakcija
-
	Viesturs Blūmentāls (TM)

	11.
	Noteikumu projekts
33.2. izveidota iekšējās kontroles sistēma korupcijas un interešu konflikta riska novēršanai publiskas personas institūcijā atbilstoši Ministru kabineta 2017. gada 17. oktobra noteikumu Nr. 630 "Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā" prasībām, kura ietver de minimis atbalsta sniegšanas kārtību saskaņā ar Komisijas regulu Nr. 2023/2831 un normatīvajiem aktiem par de minimis atbalsta uzskaiti un piešķiršanu.
	Iebildums
Lūdzam izvērtēt un nodrošināt, ka noteikumu projekta 33.2. apakšpunktā netiek dublēts noteikumu projekta 19. punkts, nepieciešamības gadījumā 19. punktu svītrojot.
Piedāvātā redakcija
-
	Viesturs Blūmentāls (TM)

	12.
	Noteikumu projekts
17.2. uz atbalsta piešķiršanas brīdi uz to ir attiecināms kāds no Eiropas Savienības fondu 2021.–2027. gada plānošanas perioda vadības likuma 22. pantā noteiktajiem projekta iesniedzēju izslēgšanas nosacījumiem, ievērojot šī likuma 22.panta otrās sadaļas izņēmumu.
	Iebildums
Lūdzam svītrot norādi "ievērojot šī likuma 22.panta otrās sadaļas izņēmumu", neskaidrojot attiecīgo likumu.
Piedāvātā redakcija
-
	Viesturs Blūmentāls (TM)

	13.
	Noteikumu projekts
20. Maksimālā atbalsta summa viena kalendārā gada laikā ir 50 000 euro un  intensitāte, šo noteikumu 10. un 11. punktā minētajām darbībām un izmaksām, kas nav saistītas ar komercdarbības atbalstu, ir līdz  85%. Izmaksas, kas tiek segtas nefinanšu un granta veidā un tās tiek sniegts saskaņā ar Komisijas regulu Nr. 2023/2831, tad atbalsta saņēmējam:
	Iebildums
Lūdzam izvērtēt un salāgot ar noteikumu projekta anotācijā minēto, ka atbalsta apjoms par šo noteikumu 10. punktā minētajām darbībām vienam atbalsta saņēmējam viena kalendārā gada laikā nepārsniedz 25 000 euro un 30 procentus no pēdējā gada neto apgrozījuma.
Piedāvātā redakcija
-
	Viesturs Blūmentāls (TM)

	14.
	Noteikumu projekts
23. Atbalsta saņēmējs, kurš nav pievienotās vērtības nodokļa maksātājs, var attiecināt pievienotās vērtības nodokļa izmaksas.
	Iebildums
Lūdzam izvērtēt un svītrot noteikumu projekta 23. punktā ietverto regulējumu, kas faktiski dublē 22. punktā noteikto.
Piedāvātā redakcija
-
	Viesturs Blūmentāls (TM)

	15.
	Noteikumu projekts
26. Aģentūra un atbalsta saņēmējs nodrošina informācijas pieejamību 10 gadus, skaitot no atbalsta piešķiršanas dienas.
	Iebildums
Nolūkā nodrošināt juridiskās tehnikas prasībām atbilstošu regulējumu, lūdzam noteikumu projekta 26. punktā skaidrot, kādas informācijas pieejamība nodrošināma.
Piedāvātā redakcija
-
	Viesturs Blūmentāls (TM)

	16.
	Noteikumu projekts
27. Ja finansējuma saņēmējs vienlaikus darbojas Komisijas regulas Nr. 2023/2831 1. panta 1. punkta "a", "b", "c" vai "d" apakšpunktā minētajās nozarēs vai vairākās citās nozarēs, uz kurām attiecas šīs regulas darbības joma, tas nodrošina šo nozaru darbību vai izmaksu nodalīšanu.
	Iebildums
Lūdzam nodrošināt konsekventu terminoloģiju attiecībā uz noteikumu projektā lietotajiem terminiem "atbalsta saņēmējs" un "finansējuma saņēmējs". Kā arī lūdzam nodrošināt, ka no noteikumu projekta nepārprotami izriet brīdis, ar kuru atbalsta pretendents kļūst par atbalsta saņēmēju.
Piedāvātā redakcija
-
	Viesturs Blūmentāls (TM)

	17.
	Noteikumu projekts
28. Atbalsta programmas ietvaros aģentūrai, kas nodrošina atbalsta programmas  īstenošanu, kā atbalstāmā darbība ir tās administrēšana, tai skaitā iepirkumu organizēšana.
	Iebildums
Lūdzam kā dublējošu svītrot norādi "kas nodrošina atbalsta programmas  īstenošanu".
Piedāvātā redakcija
-
	Viesturs Blūmentāls (TM)

	18.
	Noteikumu projekts
29. Attiecināmās izmaksas ir aģentūras valsts noteiktās funkcijas īstenošanas nodrošināšanai saskaņā ar Ministru kabineta 2012. gada 11. decembra noteikumiem Nr. 857 "Latvijas Investīciju un attīstības aģentūras nolikums".
	Iebildums
Aicinām izvērtēt konkrētā regulējuma (arī 28. punkta) nepieciešamību, un attiecīgā gadījumā to ietvert atbilstošā noteikumu projekta nodaļā "II.Atbalstāmo darbību un izmaksu attiecināmības nosacījumi", formulējot konkrētās normas atbilstoši juridiskās tehnikas prasībām, proti, precīzi norādot par kādu darbību nodrošināšanu ir attiecināmas izmaksas. Norādām, ka attiecināmas izmaksas nevar būt visas izmaksas Latvijas Investīciju un attīstības aģentūras nolikumā ietverto funkciju īstenošanai, kas nav noteikumu projekta regulēšanas priekšmets.
Piedāvātā redakcija
-
	Viesturs Blūmentāls (TM)

	19.
	Anotācija (ex-ante)
1.3. Pašreizējā situācija, problēmas un risinājumi
	Iebildums
Lūdzam pārskatīt un nodrošināt noteikumu projektā ietvertā regulējuma atbilstību noteikumu projekta anotācijā ietvertajai informācijai. Tostarp norādām, ka noteikumu projektā pirmšķietami nav norādīts uz atbalstāmo darbību, kas izpaužas kā dalība aģentūras organizētās tirdzniecības misijās un Latvijas augstu valsts amatpersonu vizītēs u.tml.
Piedāvātā redakcija
-
	Viesturs Blūmentāls (TM)

	20.
	Noteikumu projekts
 Noteikumi par atbalstu ārējo tirgu apguves aktivitātēm
	Priekšlikums
Aicinām precizēt atbilstoši juridiskās tehnikas prasībām.
Piedāvātā redakcija
Atbalsta noteikumi ārējo tirgu apguves aktivitātēm
	Viesturs Blūmentāls (TM)

	21.
	Noteikumu projekts
2. Noteikumos lietots termins atbalsta saņēmējs –  gala labuma guvējs, kas atbilst šādiem kritērijiem:
	Priekšlikums
Lūdzam redakcionāli precizēt noteikumu projekta 2. punkta ievaddaļu, svītrojot norādi "Noteikumos lietots termins".
Piedāvātā redakcija
-
	Viesturs Blūmentāls (TM)

	22.
	Noteikumu projekts
2.1. tas ir lielais komersants, kas atbilst Komisijas 2014. gada 17. jūnija Regulas (ES) Nr.  651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr.  651/2014), tajā skaitā valsts kapitālsabiedrības,  pašvaldības, Speciālo ekonomisko zonu (turpmāk - SEZ) pārvaldes, ostu pārvaldes,  plānošanas reģioni, zinātniskā institūcijas un augstskolas.
	Priekšlikums
Lūdzam precizēt noteikumu projekta 2.1. apakšpunktu, pabeidzot domu un norādot konkrētu Komisijas 2014. gada 17. jūnija Regulas (ES) Nr.  651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, vienību.
Piedāvātā redakcija
-
	Viesturs Blūmentāls (TM)

	23.
	Noteikumu projekts
6. Atbalstu piešķir atklātas projektu iesniegumu atlases veidā. Atbalsta saņēmēju projekta iesniegumu iesniegšana atvērta, kamēr pieejams finansējums.
	Priekšlikums
Aicinām redakcionāli precizēt noteikumu projekta 6. punktu ("atbalsta saņēmēju projekta iesniegumu iesniegšana atvērta)".
Piedāvātā redakcija
-
	Viesturs Blūmentāls (TM)

	24.
	Noteikumu projekts
10.4. ārvalstu atbilstošās nozares eksperta piesaiste eksporta tirgos eksporta tirgus stratēģijas izstrādei un īstenošanai, kā arī ārvalstu tirdzniecības aģenta piesaiste tirgus darbības pārorientācijai ārvalstu atbilstošās nozares tirdzniecības aģenta vai eksperta piesaiste eksporta veicināšanai, tirgus darbības pārorientācijai;
	Priekšlikums
Aicinām tehniski precizēt ("eksporta tirgos eksporta tirgus").
Piedāvātā redakcija
-
	Viesturs Blūmentāls (TM)

	25.
	Noteikumu projekts
10.8. mērķa tirgus pētījums.
	Priekšlikums
Lūdzam noteikumu projekta 10.8. apakšpunktā precīzi noteikt atbalstāmās darbības saistībā ar mērķa tirgus pētījumu.
Piedāvātā redakcija
-
	Viesturs Blūmentāls (TM)

	26.
	Noteikumu projekts
11.1.4. šo noteikumu 10.1. apakšpunktā minētās atbalstāmās darbības īstenošanai ir attiecināma organizāciju noteiktā dalības maksa, tai skaitā līdzdalības maksa dažādu starptautisku pētījumu izstrādē; 
	Priekšlikums
Lūdzam izvērtēt, vai konkrētās izmaksas nepārklājas ar noteikumu projekta 11.1.1. apakšpunktā paredzēto reģistrācijas maksu, un nepieciešamības gadījumā svītrot 11.1.4. apakšpunktu. Līdzīgi lūdzam izvērtēt un nepieciešamības gadījumā svītrot vai precizēt 11.3. apakšpunktu.
Piedāvātā redakcija
-
	Viesturs Blūmentāls (TM)

	27.
	Noteikumu projekts
18. Sniegtais atbalsts tiek piešķirts ar aģentūras lēmumu un ir uzskatāms par komercdarbības atbalstu atbalsta saņēmējam, ievērojot šo noteikumu 35. punktā minēto. Lēmuma pieņemšanas diena ir uzskatāma par komercdarbības atbalsta piešķiršanas brīdi.
	Priekšlikums
Aicinām svītrot vārdu "sniegtais", jo tā ir liekvārdība. Papildus aicinām svītrot vārdus "un ir uzskatāms par komercdarbības atbalstu atbalsta saņēmējam, ievērojot šo noteikumu 35. punktā minēto", jo minētais nepārprotami izriet no noteikumu projekta 35. punkta.
Piedāvātā redakcija
-
	Viesturs Blūmentāls (TM)

	28.
	Noteikumu projekts
20.1. atbilstot šo noteikumu 2.1. apakšpunktā minētajam, atbalsta intensitāte ir līdz 60%;
	Priekšlikums
Lūdzam noteikumu projekta 20.1. un 20.2. apakšpunktā svītrot atsauces uz šo noteikumu 2.1. apakšpunktu, ņemot vērā, ka minētajā apakšpunktā ietvertā prasība attiecas uz ikvienu atbalsta pretendentu.
Piedāvātā redakcija
-
	Viesturs Blūmentāls (TM)

	29.
	Noteikumu projekts
30. Iepirkumus aģentūra un atbalsta saņēmējs (ja attiecināms) veic atklātā, pārredzamā, konkurenci nodrošinošā, sociāli atbildīgā veidā un saskaņā ar normatīvajiem aktiem publisko iepirkumu jomā, ievērojot nediskriminācijas principus. Projekta ietvaros ir atbalstāma vides prasību un inovatīva risinājuma integrēšana preču un pakalpojuma iepirkumos (zaļais publiskais iepirkums un inovāciju publiskais iepirkums).
	Priekšlikums
Lūdzam tehniski precizēt, norādot, ko tieši veic un kādi principi ievērojami.
Piedāvātā redakcija
"30. Iepirkumus aģentūra un atbalsta saņēmējs (ja attiecināms) iepirkumus veic atklātā, pārredzamā, nediskriminējošā un konkurenci nodrošinošā procedūrā, sociāli atbildīgā veidā un saskaņā ar normatīvajiem aktiem publisko iepirkumu jomā. Projekta ietvaros ir atbalstāma vides prasību un inovatīva risinājuma integrēšana preču un pakalpojuma iepirkumos (zaļais publiskais iepirkums un inovāciju publiskais iepirkums)."
	Viesturs Blūmentāls (TM)



